Papersnake/gushiwen huggingface dataset:
和颜长官百咏 其四 客路
朱继芳（宋代）

侠客千金不称求，途穷相顾问因由。临分脱赠青萍剑，莫荡人间琐碎雠。
蟾蜍石上一株松
陈陶声（宋代）

蟾蜍石上一株松，疑见黄山第几峰。
偃蹇枝柯何代物，相看应笑我龙钟。
颂古四十五首
释如珙（宋代）

钟鸣众集归方丈，苦杀堂头请法人。
法法本来无一法，若言无法法缠身。
泛舟流霞岛
区怀瑞（明代）

沥湖春欲暮，岩翠尚熹微。石桧低云盖，风荷曳水衣。

潭鱼迎棹跃，谷鸟狎人飞。向晚仙歌发，前村采药归。
送黄熙赴韶推
胡寅（宋代）

籯金不取义方严，孝友家庭岭海瞻。
力古共推经笥富，决科争海笔锋铦。
才非俗契心难展，清畏人知德尚潜。
鹏翼垂天终九万，固应凫舄未能淹。
追怀去年今日舟离润州有作
邹浩（宋代）

帆出丹阳恰一年，江湖陈迹慨茫然。明明归路留双目，只候恩书下九天。
怀叶县关操、姚旷、韩涉、李叔齐
岑参（唐代）

数子皆故人，一时吏宛叶。经年总不见，书札徒满箧。

斜日半空庭，旋风走梨叶。去君千里地，言笑何时接。
休宁县与汪致道诸公别后晚宿黟县界鱼亭驿二首 其二
吕本中（宋代）

故人相继别休宁，山路篮舆睡复醒。所恨溪山正佳处，不能同我到鱼亭。
和梁大谏望亭述怀
吴芾（宋代）

屡试乘轺与把麾，笑谈自可解重园。
暮年强健人争羡，平日刚重世所稀。
国步尚艰端有赖，君恩重渥未须归。
时清益展经纶手，直上岩廊秉政机。
宪宗皇帝挽歌词
张祜（唐代）

呜咽上攀龙，升平不易逢。武皇虚好道，文帝未登封。

寿域无千载，泉门是九重。桥山非远地，云去莫疑峰。
金陵
徐献忠（明代）

南朝王气昔分明，盛业千年始作京。
春树久迷江总宅，寒江长傍秣陵城。
三山落日明秋练，六苑轻风动早莺。
闻说高皇初驻跸，阅江麾盖定专征。
颂古一百二十一首
释宗杲（宋代）

三世诸佛不知有，老老大大外边走。
眼皮盖尽五须弥，大洋海里翻筋斗。
狸奴白牯却知有，瀑布不溜青山走。
堪笑无端王老师，错认簸箕作熨斗。
在郡三年，今秋见白发，聊以书事
羊士谔（唐代）

二毛非骑省，朝镜忽秋风。丝缕寒衣上，霜华旧简中。

承明那足厌，车服愧无功。日日山城守，淹留岩桂丛。
题洋菊四十四种 其十二 红伞盖
弘历（清代）

一轮日可赊，三径霜还傲。偃盖称亦得，与松固同操。
沁园春 客中将发
陈世祥（清代）

行路徒嗟，归与难赋，此去何之。忆窗棂侧畔，梅花已雪，阑干左右，杨柳堪丝。

数幅烟霞，满床书卷，魂梦安排在几时。还自笑，总闲抛好月，空负新诗。

如今唤醒相思。切莫要灯前唱旧词。尽冷雪一肩，宝刀尺尺，暖云千里，美酒卮卮。

竹杖携将，芒鞋踏遍，山水风流十万赀。春游饱，再茅檐故国，坐老于斯。
赠管舍人御赐烛笔等物六首时丙戌新正二日王孝廉邸舍即席赋 其二 香
孙继皋（明代）

口含鸡舌去朝天，朝罢还携满袖烟。更拜宫中龙脑赐，人间初遍异香传。
滕王阁
释晦机（宋代）

槛外长江去不回，槛前杨柳后人栽。
当时唯有西山在，曾见滕王歌舞来。
送仪州李太保丈
苏颂（宋代）

持节出西闉，腰章入旧秦。
家传虎韬术，朝有象贤人。
合闭关山月，帷褰渭水春。
虏尘今向息，正是雅歌辰。
掩关
王冕（元代）

竟日掩柴门，翛然无俗尘。
幽花殊得意，老树不知春。
风月临淸夜，江湖忆故人。
西房老禅伯，潇洒亦吾贫。
嘉禾幕中得鸿儿春闱捷音喜赋
李文安（清代）

千佛经传揭晓时，师门闻捷笑开眉。三台敢附茅如象，双萼欣联玉树枝。

年少许交天下士，书香聊慰阿翁期。天恩高厚臣家渥，不愧科名要慎思。
雪谿仙隐
楼钥（宋代）

君之生兮天之西，望雪山兮名之以雪谿。
君之游兮海之湄，隐于雪窦兮杳然何归。
子从其父兮孙访吾祖，子志不遂兮孙之心良苦。
嗟嗟，阆中君兮弃家而远游，
蹇胡为乎不久留。其遂蝉蜕尘埃而仙耶，
其亦肥遯得道不死而隐于四窗之幽耶。扪萝以寻于烂平兮既不可见，
莽白云之廿里兮欲进兮焉求。青棂兮实繁，
莎罗兮花稠。鞠侯兮相与群，
白鷳兮啸其俦。谓为远兮何景物之良是，
谓在迩耶将径之何由。肖群像兮兹堂，
谨奉尝兮良畴。君其来兮庶几其见之，
君之不来兮徒相羊以夷犹。
哀故九江知府王君应孚
王燮（清代）

高唱曾随鹤唳闻，中年壮气得支分。抱关亭馆宾犹主，当代英雄操与君。

垂老一麾辞魏阙，清声千古落江濆。太平湖上行吟处，疏木寒蝉向夕曛。
脩竹为王俊卿国正赋所居也
姜特立（宋代）

入门见脩竹，兹士已可人。不必问寒温，便可饮清醇。

此兴谅不浅，此意亦已真。安得王子猷，相与共卜邻。
自闰月五日作潮热联五日未已奋笔驱之
郭之奇（明代）

男儿一病岂终疲，拔剑披衣立暴吹。顾影虽怜身命薄，雄心亦令鬼神痴。

百年去半无多恋，千载孤舟总独持。未获诸魔空齿切，敢劳梦帝助魂离。
水调歌头·风雪锢迁客
魏了翁（宋代）

风雪锢迁客，闭户紧蒙头。一声门外剥啄，客有从予游。直自离骚国里，行到林闾屋畔，万里入双眸。世态随炎去，此意澹於秋。感毕逋，怀秸鞠，咏夫不，寻师学道虽乐，吾母有离忧。岁晚巫云峡雨，春日楚烟湘月，诗思满归舟。来日重过我，应记火西流。
高士颂九十一首 其四十三 河上丈人
黄省曾（明代）

伯阳倡教，嗣流河上。句疏章钩，宣机□象。战世纷纭，玄心坦荡。

鹤发葆真，仙民景向。
劝农石头城赋诗
余端礼（宋代）

去年出郊春欲半，钟阜林峦青未遍。今年此日蛰初惊，动地春光满石城。

柳如蹙金梅碾玉，川原高下麦苗绿。一声布谷已催人，吴侬莫问春迟速。

苍颜老守政无奇，只要我民不苦饥。奉诏偕行两赤令，职在劝耕无扰之。

鲐背厖眉数十叟，听取吾言醉此酒。但遣儿郎力南亩，不患三钱无米斗。

米斗三钱大江东，从今更祝八方同。同见三登太平日，老守不愿万户封。
伦间云偕时斋行
释居简（宋代）

诺重黄金俗，伦名与布齐。不情山可改，定见水难西。

七泽云生砚，千江月透犀。寄声种桃者，且在武陵溪。
若耶溪
谢景温（宋代）

若耶溪出若耶山，浪里溶溶入醉闲。
仙客曾因一箭赠，樵风长到五云关。
数峰蘸碧轻清外，双舸浮春上下间。
料得当年乘兴子，为贪烟水宿前湾。
和江陵阙干风雨问讯虚舟韵 其一
李曾伯（宋代）

使君帘幕锁香篝，方把千金制一裘。好是孤灯风雨梦，夜深直度野人舟。
敬谢经略秘阁馀甘汤 其二
张孝祥（宋代）

此老才堪上谏坡，南州留滞意如何。还将苦口劘英主，医国悬知药笼多。
汉铙歌十八曲 其十四 圣人出
王世贞（明代）

圣人出，奉昌期。百六遘，九五归。白帝死，赤龙飞。指函谷，度崤坻。

封府库，戢兵师。戒父老，起伤痍。五诸侯，从义旗。猎天狼，网妖鸱。

裂茅胙，巩鸿基。垂百祀，永无为。
澄江八景 其六 扬子秋涛
俞远（元代）

大江日日潮流地，八月飞涛天半来。高蹴一门危立海，散驰千道殷崩雷。

鸟惊断碛都相失，鲸挂横山不及回。寄语北来能赋客，江南奇观迟登台。
杏花
王禹偁（宋代）

桃红李白莫争春，素态妖姿两未匀。
日暮墙头试回首，不施朱粉是东邻。
偈颂三十首
释印肃（宋代）

若无一切心，何用一切法。
佛说一切法，为除一切心。
若人解实一，於中无虚诳。
说与不说同，是师名最上。
实一未全融，语默空花同。
而复结空果，后进不能通。
何故不能通，缘师指落空。
依妄不归实，师子堕邪宗。
二妄一依堕，带累千万个。
因人一道虚，契类皆招祸。
不了却自心，只管说他过。
将谓佛法僧，也似陈行货。
倒床吃不得，苦痛忍难过。
晓夕无把捉，又见火轮磨。
始悔我自错，无福转加祸。
未得将为得，未证将为证。
妄想一刹那，果招沙劫病。
皆是自欺心，不依佛慧命。
六度未能圆，五戒犹未定。
口说一切无，贪嗔转增盛。
人问道如何，胡应全无性。
此不见性种，三界魔民虫。
众生若遭遇，万劫堕贫穷。
自坏他亦坏，自聋他亦聋。
自堕彼亦堕，自空彼亦空。
究竟还如佛，万像一镜中。
若能如是解，可表警凡笼。
秋夜感遇十首以孤村一犬吠残月几人行为韵 其二
陆游（宋代）

今日天气佳，驾言适山村。种枳作短篱，叠石成高垣。

牲酒赛秋社，箫鼓迎新婚。所愿在仕者，努力苏元元。
驯鹭
张雨（元代）

孑然驯鹭雪霜明，下濑求鱼自在行。碧玉灯檠双足瘦，白麻衣袂一身轻。

海鸥见事应何晚，凡鸟题门也不情。输我鸳行旧俦侣，举头寥廓总云程。
点绛唇·台上披襟
周邦彦（宋代）

台上披襟，快风一瞬收残雨。柳丝轻举，蛛网黏飞絮。
极目平芜，应是春归处。愁凝伫，楚歌声苦，村落黄昏鼓。
西太一宫楼
王安石（宋代）

草际芙蕖零落，水边杨柳欹斜。
日暮炊烟孤起，不知鱼网谁家。
春日舟中喜晴三首 其二
刘弇（宋代）

久厌梅蒸蠹客袍，一逢晴色喜陶陶。岚烟散后青山出，海雾开来日月高。

四海廓成清世界，五湖消灭恶风涛。九衢来往趋名者，遂免泥涂仆仆劳。
送蔡飞卿之维扬
李孝光（元代）

送君直渡秦淮水，风急桃花飞过江。自有行人回首处，升州山色满船窗。
咏史 其三
薛稻孙（清代）

冲冠一怒便扬兵，鼓竭秋风马倦鸣。收骨二陵非死所，藏身三窟岂行成。

单于自款居延塞，老将宁贪石堡城。不信遐荒真异类，两阶干羽有苗平。
宋玉宅
范成大（宋代）

悲秋人去语难工，摇落空山草木风。
犹有市人传旧事，酒垆还在宋家东。
诗偈 其一○七
庞蕴（唐代）

达人知是幻，纵损心亦如。诸天不免难，况复此阎浮。

须寻无上理，莫更苦踟蹰。衣食才方足，不用积盈馀。

少欲有涅槃，知足非凡夫。当来无地狱，现在出三涂。
山中
胡宿（宋代）

乘秋寻远壑，偶到幽人家。浊醪酿秫米，香饭炊胡麻。

微径扪萝茑，高峰弄云霞。餐和殆忘返，落景半规斜。
于南山往北山经湖中瞻眺
谢灵运（南北朝）

朝旦发阳崖，景落憩阴峰。
舍舟眺迥渚，停策倚茂松。
侧径既窈窕，环洲亦玲珑。
俯视乔木杪，仰聆大壑淙。
石横水分流，林密蹊绝踪。
解作竟何感？升长皆丰容。
初篁苞绿箨，新蒲含紫茸。
海鸥戏春岸，天鸡弄和风。
抚化心无厌，览物眷弥重。
不惜去人远，但恨莫与同。
孤游非情叹，赏废理谁通？
哭罗达则
郭钰（元代）

太阿出匣捲晴虹，谁肯埋光九地中。万里携书来上国，一时挥翰动诸公。

杜陵避地身将老，宋玉招魂事已空。前辈交游看欲尽，为君弹泪洒秋风。
折梅
李龙高（宋代）

诗老流离蜀剑关，放臣憔悴楚江干。
争如留取微酸味，莫逐浮花一笑残。
寄景判官兼思州叶使君
贯休（唐代）

独住西峰半，寻常欲下难。石多桐屐齾，香甚药花干。

荏苒新莺老，穷通亦自宽。髯参与短簿，始为一吟看。
度安海入龙编
沈佺期（唐代）

我来交趾郡，南与贯胸连。四气分寒少，三光置日偏。

尉佗曾驭国，翁仲久游泉。邑屋遗甿在，鱼盐旧产传。

越人遥捧翟，汉将下看鸢。北斗崇山挂，南风涨海牵。

别离频破月，容鬓骤催年。昆弟推由命，妻孥割付缘。

梦来魂尚扰，愁委疾空缠。虚道崩城泪，明心不应天。
五无吟六首 其四
唐朝（元代）

鲈鳜吞香系钓筒，珍禽解语入金笼。为怜鲜鴳能安分，自得丛林浅濑中。
浮丘八景 其八 听笙亭
陈大猷（宋代）

孤亭仙侣许同群，子晋笙声海外闻。一自浮邱相遇后，缑山吹动九霄云。
干霄亭晚望怀王棨侍郎
贯休（唐代）

霜打汀岛赤，孤烟生池塘。清吟倚大树，瑶草何馨香。

久别青云士，常思白石房。谁能共归去，流水似鸣珰。
望老君山
蒋薰（明代）

老君山在眼，日夕起秋烟。翠落孤云外，丹含反照边。

鸟飞知去路，鹿过想耕田。应是岩阿里，能容勾漏仙。
玉楼春
李朝卿（宋代）

谪仙暂下金銮殿。开宴瑶池春未晚。飞琼献舞锦靴寒，弄玉吹箫银字暖。

奉觞阿母年年劝，犹道碧桃香尚浅。花开更待几东风，应见年华千岁换。
古梅
俞亨宗（宋代）

疏疏瘦蕊含清馥，矫矫虬枝缀碧苔。疑是髯龙离雪殿，苍鳞遥驾玉妃来。
句
寇准（宋代）

水底日为天上日。
清明大雪三日
方回（元代）

半月雕梁燕子归，怯寒著尽旧绵衣。
何人醉眼西湖路，错认杨花作雪飞。
谒马伏波祠
薛始亨（明代）

黄金散尽着羊裘，慷慨怜君有少游。一别井蛙归上国，七腰银艾镇西州。

云台不欲椒房及，石室终令马革酬。铜柱至今堪堕泪，飞鸢跕跕瘴江秋。
读晋纪 其二
陈文驷（清代）

天家自给山林费，高隐争谈著作郎。笑煞史臣难执笔，荷衣墨绶费平章。
至建宁送朱素书往汀州
尤侗（清代）

细雨钱塘共放舟，残镫浊酒几淹留。日扶短竹穿危岭，夜拥寒淹枕急流。

山鬼路深花窈窕，土人语杂鸟钩辀。送君更上临汀去，春水平添万里愁。
社前
谢翱（宋代）

无家借燕住，离别又经年。客馆依山上，春分到社前。

雨来换宿水，云起暗晴川。飒飒吹衣带，因风问去船。
春日偶题
李光（宋代）

庵后疏篱蔓碧花，庵前榕叶晚藏鸦。阶前草长苔痕满，装出儋州副使家。
吏隐宜春郡诗十首 其九
祖无择（宋代）

吏隐宜春郡，穷能懒更占。矜名遭巧谮，晦迹喜深潜。

昔慕狂为圣，今师智养恬。优游无一事，不觉岁时淹。
暇日约诸友生饭於石泉以讲居贫这策枢密富丈
李弥逊（宋代）

一言悟汉祖，千户遂封娄。
士穷必有遇。荣悴交相酬。
堂堂张公必，谢事岁几周。
不作折腰态，每怀糊口忧。
才华贾马上，风味陶谢俦。
舌在吾不患，已矣勿浪求。
梅花
郑思肖（宋代）

寒结痴阴惨物华，莫将憔悴听胡笳。明年无限风花在，夺得春回是此花。
如梦令 其五 夜雨
梁清标（清代）

清簟琅玕初展。残角数声风断。不寐检新诗，雨打芭蕉零乱。

人倦。人倦。一夕荷花缸满。
游妙峰庵二首 其二
朱松（宋代）

手开茅棘养疏慵，不著尘中车马踪。只许幽人来别岭，卧听石磴响枯筇。
题石瓮寺
马戴（唐代）

僧室并皇宫，云门辇路同。渭分双阙北，山迥五陵东。

修绠悬林表，深泉汲洞中。人烟窥垤蚁，鸳瓦拂冥鸿。

藓壁松生峭，龛灯月照空。稀逢息心侣，独礼竺乾公。
代堂上歌行
鲍照（南北朝）

四坐且莫諠。
听我堂上歌。
昔仕京洛时。
高门临长河。
出入重宫京。
结友曹与何。
车马相驰逐。
宾朋好容华。
阳春孟春月。
朝光散流霞。
轻步逐芳风。
言笑弄丹葩。
晖晖朱颜酡。
纷纷织女梭。
满堂皆美人。
目成对湘娥。
虽谢侍君闲。
明妆带绮罗。
筝笛更弹吹。
高唱好相和。
万曲不关心。
一曲动情多。
欲知情厚薄。
更听此声过。
和胡黎明州贺得郡韵
项安世（宋代）

波间来往愿莘其，林下归飞乐{举去下换鸟}斯。
罗致军门虽有礼，捉将官里便无诗。
齐瓜有日君方往，舜牧无人我亦咨。
西望雪山三百驿，何因杯酒得同持。
宿朝宗驿游洞天·游洞天四首
王越石（宋代）

乱峰如展画屏看，老蔓纡根虺斗盘。
飞步寻真儘深处，乳花凝雪逼人寒。
颂古九十八首
释印肃（宋代）

察明表重验虚无，不久堪为唱导师。
不觉惊动生灭相，临时撮略显精粗。
初夏偶作
项安世（宋代）

一天浓绿点残霞，百摺湘裙血染纱。刚道春归无觅处，十分妖艳在榴花。
蓬莱客 咏海市
马钰（金朝）

灵烟漠。红光紫雾成楼阁。成楼阁。鸾飞凤舞，往来琼廓。神仙队仗迎丹药。虚无造化龙生恶。龙生恶。蓬莱三岛，横铺碧落。
放歌行答从弟墨卿
李颀（唐代）

小来好文耻学武，世上功名不解取。虽沾寸禄已后时，

徒欲出身事明主。柏梁赋诗不及宴，长楸走马谁相数。

敛迹俯眉心自甘，高歌击节声半苦。由是蹉跎一老夫，

养鸡牧豕东城隅。空歌汉代萧相国，肯事霍家冯子都。

徒尔当年声籍籍，滥作词林两京客。故人斗酒安陵桥，

黄鸟春风洛阳陌。吾家令弟才不羁，五言破的人共推。

兴来逸气如涛涌，千里长江归海时。别离短景何萧索，

佳句相思能间作。举头遥望鲁阳山，木叶纷纷向人落。
镜铭
李尤（两汉）

铸铜为鉴，整饰容颜。修尔法服，正尔衣冠。
渔家傲
王以宁（宋代）

往事闲思人共怕。十年塞上烟尘亚。百万铁衣驰铁马。都弄罢。八风断送归莲社。

卖药得钱休教化。归来醉卧蜗牛舍。一颗明珠元不夜。非待借。神光穿透诸天下。
古意十四首
章云心（宋代）

谷风扇春和，卉木皆敷芬。
贞松但如故，高标在烟云。
君子守常性，时荣非所欣。
亦有孤凤皇，不与众鸟群。
金山行
郭祥正（宋代）

金山杳在沧溟中，雪崖冰柱浮仙宫。
乾坤扶持自今古，日月仿佛悬西东。
我泛灵槎出尘世，搜索异境窥神功。
一朝登临重叹息，四时想象何其雄！
卷帘夜阁挂北斗，大鲸驾浪吹长空。
舟摧岸断岂足数，往往霹雳搥蛟龙。
寒蟾八月荡瑶海，秋光上下磨青铜。
鸟飞不尽暮天碧，渔歌忽断芦花风。
蓬莱久闻未曾往，壮观绝致遥应同。
潮生潮落夜还晓，物与数会谁能穷？
百年形影浪自苦，便欲此地安微躬。
白云南来入长望，又起归兴随征鸿。
春日与空同太室游上方寺
左国玑（明代）

宝地千年会，金尊二月花。但期游白日，忽已暮烟霞。

塔迥星河倒，坛虚水月赊。留欢更笙磬，同醉远公家。
哀痛辞
储慧（清代）

驾兰拥兵日，睢阳杀贼时。明知力不敌，一死完伦彝。

吾父本儒生，未遇特达知。毁家亟纾难，拒贼麾义旗。

一战贼竟却，再战贼复披。傥得一旅援，天威仗王师。

人心激义愤，云谷响应随。随在皆挞贼，贼势安能支。

愤彼大帅懦，令我鲜民悲。战守三日夜，坐视全军摧。

壮哉父被执，烈烈身骑箕。先是予避兵，还家伸孺思。

仓皇闻警出，一舸浮鸱夷。提携赖慈母，抚抱怜娇儿。

烽火隔重湖，望断情如痴。比归得凶问，马革已裹尸。

家破不成丧，百物无一遗。哀哀念衰母，膝下已无儿。

干戈苦未平，患难身倚谁。女无荀灌勇，救父围城危。

又无北宫孝，养母守深闺。有女竟无用，安能作门楣。
里闾诅语
佚名（唐代）

若违教，值三豹。
大同十年十月戊寅诗
萧纲（南北朝）

喧尘是时息，静坐对重峦。冬深柳条落，雪后桂枝残。

星明雾色净，天白雁行单。云飞乍想阁，冰结远疑纨。

晚橘隐重屏，枯藤带回竿。荻阴连水气，山峰添月寒。
慈云十咏 其六 薝卜林
陶宗仪（明代）

薝卜花开玉朵攒，清香满室似旃檀。五千馀卷都披却，四十二章宁浪看。
次韵陆时可岁暮感怀 其一
陈渊（宋代）

小桥横截一溪云，隔岸遥通避世人。钓艇偶随秋雁泊，吟窗今见腊梅新。

烟尘已觉千山静，雨露行看万国春。诗酒暮年生处乐，一瓢归去岂辞贫。
新水令带过折桂令　别仲华进士辛巳
韩邦奇（明代）

晓亭三叠奏阳关。共离情、春愁黯黯。莺声遥入座，花气细侵帘。

梅雨无端。把韶光一夜换。休怪我、懒上雕鞍。量这些、过隙浮踪，消几度、千里关山。

柳折金丝，酒斟玉斝，诗满云笺。魏俊逸，才高子建。

晋风流，年少潘安。苑草芊芊。渭水川川。

也知到后会多期，再来时，只怕我、两鬓斑斑。
山居杂诗九十首
曹勋（宋代）

我本汝颍士，老隐天台山。
一瓢顾粗足，三谒无厚颜。
身与樵牧远，居眇林壑间。
不为物事役，常对风日闲。
梁楷画钟馗并引鹤归云际携琴过涧西三题 其三
释居简（宋代）

不是忘弹閟古音，怕人误赏玷琴心。云西六六峰前去，挂壁梧桐槁弗瘖。
漫书二首
司空图（唐代）

剩欲逢花折，判须冒雨频。晴明开渐少，莫怕湿新巾。

小蝶尔何竞，追飞不惮劳。远教群雀见，宁悟祸梯高。
即事六言七首 其三
吕本中（宋代）

不入乐天欢会，不随渊明酒徒。看取箪瓢陋巷，十分昼夜工夫。
悼松
杨季鸾（清代）

村后古松千余株，一州列县皆所无。前冈夜听仙犬吠，茯苓斗大不敢锄。

奇哉不闻风雨至，一旦苍龙俱拔地。村人半为饥与寒，大斧长镵遂无忌。

噫嘻饥寒诚可虞，要在保社能相扶。姻睦任恤古有训，秦越坐视奚为乎。

吾宗聚族从元始，历数百年乃有此。今胡为兮至于是，自此栽培嗟晚矣。
送李崧老归闽二首 其一
张栻（宋代）

历数勋贤后，如君到眼希。胸中蕴金石，笔下出珠玑。

倾盖嗟何晚，临流又送归。他年傥相忆，寻我钓鱼矶。
熊主簿示梅花十绝诗至梅花已过因观海棠辄次其韵 其九
刘克庄（宋代）

暮雨廉纤似入梅，一春花月欠攀陪。草生后圃深三尺，也道身为县令来。
题叶兰坡居士兰
方回（元代）

一花一干秀春风，此论黄家太史公。
若问灵均旧纫佩，零陵香出古湘中。
春秋战国门。华元
周昙（唐代）

未知军法忌偏颇，徒解于思腹漫皤。

昔日羊斟曾不预，今朝为政事如何。
落叶仿虞许旸谷
曹家达（清代）

弥望疏林玉露伤，华年踪迹费思量。惊尘胡马来洮水，落日风帆下建康。

素女何必供野火，青山真面破天荒。故乡亦有登楼感，长忆天涯泪几行。
鉴湖
徐侨（宋代）

个中岩壑欠相羊，秋色无边古兴长。
寒尽鉴湖仅荷浦，灵遗禹庙尚梅梁。
追寻游舫空千载，物色先贤但一堂。
征□倚风归路晚，可堪晴月照凄凉。
别负山居士
陈师道（宋代）

田园相与老，此别意如何。
更病可无酒，犹寒已自和。
高名胡未广，诗兴尚能多。
沙草东山路，犹须一再过。
再次韵
王十朋（宋代）

两载闽南白尽颁，惊看异品上杯盘。发缄初讶囊非绛，擘实犹疑颊未丹。

较美宜同法石白，搀先欲占麦秋寒。广文诗句篇篇好，咀嚼令人欲废餐。
送魏签
吴芾（宋代）

平分冬气恰经旬，天应新阳产异人。
家世旧来推硕学，胸襟自许作良臣。
不应莲幕淹留久，会见枫宸拔擢新。
但愿朱颜长不老，稳看他日画麒麟。
念佛三昧诗
释遵式（宋代）

金肌昧真见，八音愚正闻。
玄空了无託，至涉宁有勋。
森罗会都寂，长空销积氛。
良哉此达观，局士安与云。
送友人归金台
荣清（明代）

风尘落落讵堪论，缟纻交情老倍敦。放逐江湖惟短发，生还天倍自殊恩。

故园松菊犹存径，晚景桑榆合掩门。一别可能重执手，河梁封酒暗销魂。
二月过半犹未见花昨日逢之珍云已有小桃因成
强至（宋代）

不觉春过半，开花始见桃。
年光双鸟翼，世事一鸿毛。
有兴抚清景，将愁付浊醪。
家林应烂漫，南望首空搔。
题陈守宰仁和无倦堂二首
陈造（宋代）

陈侯昔为邑，鼓舞辇毂民。
尔来佐淮郡，喜诧有脚春。
例满徯志望，正繄不已纯。
帖焉受驯扰，初岂烦令申。
抚临不云倦，依然旧持循。
终始秉厚德，迩遐沐深仁。
报政已捐日，设施方日新。
群蠹继革熄，千栋成逡巡。
向来简斋仙，九德罄忱恂。
长源无涸流，盍尝究所因。
一印妙心传，千载挹圣真。
此学不胜用，企用嗣前尘。
上林八景 其六 马浦奔雷
冯德让（明代）

江水流东竟不回，波涛汹涌若奔雷。当年渴饮将军骑，踏破青青万里苔。
送光州熊腾霄侍御赴山西副使
程敏政（明代）

近来除命似君稀，新带横金豸作衣。久矣十年书岁课，壮哉千作怯霜威。

中州善类知难得，西土流亡喜渐归。相送出城应驻马，祖筵春日正花飞。
三月三日雨作遣闷十绝句
杨万里（宋代）

今年春事底匆匆，雨急风颠恼得侬。
不见一林如许筝，犹嫌三日向来风。
偶题
林希逸（宋代）

求之有道果何如，莫信邹书恐自愚。生怕不祥如跃冶，底曾大叫肯成卢。

言禅尚要空诸有，定分谁能得所无。却喜天公最公处，人人可索是玄珠。
留邹吁士
宗元鼎（清代）

新开兰蕙正芳菲，初到鲥鱼入馔肥。最好流光是三月，如何抛却渡江归？
满江红 泊淮示夫子
顾姒（清代）

一叶扁舟，轻帆下、停桡古岸。灯火外、几枝疏树，人家隐见。

漂母祠前荒草合，韩侯台上寒云断。叹从来，此地困英雄，江山惯。

穷愁味，君尝遍。人情恶，君休叹。问前村有酒，金钗弃换。

举案无辞今日醉，题桥好遂他年愿。听三更，怒浪起中流，鱼龙变。
拜新月二章 其一
张玉娘（宋代）

拜新月，拜月愿月圆。新月有圆时，人别何时见。
水调歌头 高嘉定俗日和所惠韵
魏了翁（宋代）

高氏八千古，驺哄溢街坊。庸夫俗子，夸道锦绣裹家乡。

谁识书俗心事，各要济时行己，肯顾利名场。用我吾所欲，不用亦何伤。

汉嘉守，凡阅历，几麾幢。便教入从出节，都是分之常。

但愿国安人寿，更只专城也好，不用较强梁。准拟耆英会，倚杖看人忙。
天坛归
元稹（唐代）

为结区中累，因辞洞里花。还来旧城郭，烟火万人家。
送二僧之衡阳 其一
释慧空（宋代）

闽蜀同风果同风，袈裟拔出鞋袋中。相逢古寺话俄顷，怪我称锤落深井。

不忧佛日居衡阳，不忧无人振颓纲。却忧秋高霜月冷，铁牛夜度飞猿岭。
王有恒听雨篷
释妙声（明代）

江南雨多春漠漠，籧篨中宽可淹泊。坐听萧瑟复琮琤，若在洞庭张广乐。

木兰之楫青翰舟，斜风细雨不须忧。笔床茶灶便终日，知我独有沧浪鸥。

廿年携书去乡国，芜城草深归未得。援笔时作广陵散，鱼龙出听天吴泣。

江湖适意无前期，身如行云随所之。平山堂上看春色，还忆江南听雨时。
赤门堰白莲花
皮日休（唐代）

缟带与纶巾，轻舟漾赤门。千回紫萍岸，万顷白莲村。

荷露倾衣袖，松风入髻根。潇疏今若此，争不尽馀尊。
奉送真歇禅师往住阿育山兼简黄檗云峰诸老
张元干（宋代）

时流罕识真，特立取众忌。
不有明眼人，谁止万口沸。
古今冠盖场，毁誉固一致。
胡为空门中，生灭亦滋炽。
更怜晚学徒，遍参反谀媚。
妄将宗派分，未必尽师志。
要是鹰犬姿，乃出蛇鼠计。
堂堂真歇师，的的示大意。
所向古道场，衲子悉倾至。
往年入吴闽，宴坐走檀施。
继踵几尊宿，建立各超诣。
南方祖令行，山川久增气。
乃知群魔怖，不乐佛住世。
休歇云卧庵，谤焰息氛翳。
欻然天门开，黄纸书广利。
万态复现前，颇似厌权势。
去来初何心，缘感本自契。
悯茲象众衰，愿力救深弊。
维师法梁栋，世道贵相济。
露风吹海云，瘴岭发岩桂。
欲挽衣裓留，意已万里外。
我老卜后期，夜话炯不寐。
偈颂七十二首
释祖钦（宋代）

杀活纵横得自由，悬崖撒手觅冤雠。
瞎驴灭却正法眼，射斗寒光夜不收。
曾太学携酒见访作
王世贞（明代）

花宫寂无事，屐齿破高眠。双眼乍青白，一尊中圣贤。

楚材知自足，郢调为谁偏。更有沈冥趣，毋轻与世传。
深山
李昭玘（宋代）

日出敛苍霭，雨馀生晓凉。鸟啼人不见，花落树犹香。
报恩方丈小憩二首
陈造（宋代）

还家自欣然，小耐孥辈累。
老禅遽辟席，倦客容即次。
仍将寒碧供，为浣羁寓意。
断续饥龙吟，煜燿金锁碎。
崧高诗为九江赵使君寿
杨冠卿（宋代）

黍稷彧彧，去其螟螣。
实维丰年，我庾维亿。
和何特夫见寄
洪咨夔（宋代）

人从万里蜀天归，御柳藏鸦絮又飞。
风细炉熏摇穗直，日长漏箭出花稀。
九重旰食图无逸，四塞宵征赋采薇。
爱国书生心更苦，夜占列象候璿玑。
题鹤林宫
罗太瘦（宋代）

暑往寒来失世间，有谁十载驻朱颜。
骑鲸客去天莲水，跨鹤人归月在山。
炉火顿消情慾境，剑金须断利名关。
烟莎随分岩前绿，猿马不惊春意閒。
送马东玉朝散还朝
郭祥正（宋代）

秋空若明镜，云物莹可数。临高送远发，况复瞰牛渚。

崔嵬水帝宫，半出燃犀浦。桥基插波澜，王气逐龙虎。

归艎岂能留，两浆几欲舞。重光瞻舜日，群材入天罟。

聃聃马东玉，松柏耐寒暑。五载佐吾邦，大匠善规矩。

仁民而爱物，巨细各有补。宴閒集宾朋，风流照樽俎。

能诗又敏速，往往造险语。交章久荐达，名声动寰宇。

胸中蟠虹蜺，行矣须一吐。伊予百无堪，投老尚好古。

垂竿鱼未食，茹檗口忘苦。唯君最相知，称谓等鲍庾。

君归我何适，形影守溪浒。时寄一行书，焦枯望霖雨。
夜泊
翁孟寅（宋代）

夜泊寒沙际，江风起旧愁。
离情惟怕晚，归梦又逢秋。
永遇乐·个个修行
佚名（宋代）

个个修行，人人咽纳，谁悟真道。曲径多岐，旁门小法，误了人多曲。容成岂是，神仙究竟，采药谩多炉灶。忽一朝，脱却桶底，性根坏倒。争如内观，无为清净，学取本来庄老。匹配阴阳，抽添铅汞，八卦为端表。人生如梦，流年似箭，回首也须闻早。贪迷恋，春花秋月，何时是了。
与宋景璋刘彦宾登崧台寻乐亭诗
郑潜（明代）

断虹阁雨横东嶂，斜日栖云隐暮林。尊酒一时江海客，布衣千载圣贤心。
五人墓
韩骐（清代）

英风飒飒绕回塘，旧冢累累侠骨香。一击自同椎博浪，百身何骨痛三良。

头颅敢为忠臣惜，贩负能增党籍光。变例春秋墓前碣，先人特笔凛严霜。
玉楼春 其五 叠韵，饮吴以容春官宅
夏言（明代）

沐恩堂上春重到。隔屋张筵相过早。南楼高与北楼齐，西家喜过东家兆。

灵鹊来巢华栋杪。连营并构非人巧。预占跨灶足传芳，更报乘龙先应诏。
赠郭功父
吴则礼（宋代）

儿童畴昔看挥毫，未觉雄辞愧广骚。
谈尘纵横走雷电，诗坛磊落建麾旄。
捐身鱼鸟黄尘远，隐几江湖白浪高。
短褐婆娑弄明月，纷纷旴冕一鸿毛。
病起郊游用东坡安国寺寻春韵
查为仁（清代）

一月不出愁东风，金卮翠杓无人同。鬓丝禅榻成独卧，水边孤负夭桃红。

今晨一笑上蓝举，出郭前导双凫翁。清明寒食次第逼，春声吹入饧箫中。

画船尾尾移堤外，中有吴儿歌小海。侬亦心如木石枯，不用倾城贻杂佩。

锦瑟年华剧可怜，掉头吹落沈郎钱。花前且为留旬日，莫待花残忆花发。
述古三首
杜甫（唐代）

赤骥顿长缨，非无万里姿。悲鸣泪至地，为问驭者谁。

凤凰从东来，何意复高飞。竹花不结实，念子忍朝饥。

古时君臣合，可以物理推。贤人识定分，进退固其宜。

市人日中集，于利竞锥刀。置膏烈火上，哀哀自煎熬。

农人望岁稔，相率除蓬蒿。所务谷为本，邪赢无乃劳。

舜举十六相，身尊道何高。秦时任商鞅，法令如牛毛。

汉光得天下，祚永固有开。岂惟高祖圣，功自萧曹来。

经纶中兴业，何代无长才。吾慕寇邓勋，济时信良哉。

耿贾亦宗臣，羽翼共裴回。休运终四百，图画在云台。
逢友生言怀
戴叔伦（唐代）

安亲非避地，羁旅十馀年。道长时流许，家贫故旧怜。

相逢今岁暮，远别一方偏。去住俱难说，江湖正渺然。
漫兴
黎崇宣（明代）

大道本无言，多言数穷者。愚哉公孙龙，白马谓非马。

非马亦非非，谁真复谁假。始知五千言，悟后俱应舍。
杂诗
吴敬梓（清代）

鸿雁鸣雍雍，白露凄以队。大夫用为贽，德与长者配。

或谓之鴚鹅，南游青春背。况乃上虞县，民力遂可废。

春衔拔草根，秋啄除其秽。怅焉忽单飞，孤鸣中肠碎。

伤彼水中鸠，关关和其喙。
禅人写真求赞
释正觉（宋代）

胸中事简，面上气和。
白头随我老，青眼见人多。
一身幸且惭愧，千钵相从奈何。
曲木床头坐不语，玉蟾推月过星河。
句
毛德如（宋代）

城头松柏锁愁烟。
晚次临泾
喻凫（唐代）

路入犬羊群，城寒雉堞曛。居人只尚武，过客谩投文。

马怯奔浑水，雕沈莽苍云。沙田积蒿艾，竟夕见烧焚。
浣溪沙·风撼芳菲满院香
孙光宪（五代）

风撼芳菲满院香，四帘慵卷日初长，鬓云垂枕响微鍠。
春梦未成愁寂寂，佳期难会信茫茫。万般心，千点泪，泣兰堂。
幽事
邹登龙（宋代）

闲携小斧删梅树，自缚枯藤补菊篱。
烧柏子香读周易，滴荷花露写唐诗。
武溪深
文同（宋代）

峤南之武溪，其深不能测。
潭潭滀瘴疠，水色重如墨。
昏然潦雾滀，上下毒气塞。
仰视高飞鸢，跕跕堕两翼。
交州恶女子，制驭费衔勒。
伊余缪兵寄，得总浪泊役。
常甘马革死，持此期报国。
卧念少游言，从之何可得。
山居 菊泉
程俱（宋代）

一泓贮清泉，百本蓊佳菊。长年汲芳甘，霜鬓倘重绿。
十九日
韩淲（宋代）

吹鼓打笛农祷雨，都道小禾迟者乾。高邙之田已如此，低洼晚稻难更看。

官司只怕放苗头，田里岂但糊口忧。政在养民舜之政，损下益上非所求。
东林寺二首
黄庭坚（宋代）

胜地东林十八公，庐山千古一清风。
渊明岂是难拘束，正与白莲出处同。
纪梦
叶李（宋代）

宋时豪士石曼卿，帝命作主芙蓉城。
我才比石万无一，半世虚负狂直名。
年来似有丧心疾，荐共引鲧辜苍生。
天诛未加公论沸，日夕惟待鼎镬烹。
何哉异梦出非想，忽遇仙老谈真情。
谓予夙是文昌相，漏泄轻举遭弹抨。
帝令谪堕饱忧患，且使两足蹒跚行。
追思善步不可得，忽升妙术矧敢轻。
当时廷议祗如此，汝悔当复惟相迎。
稽首老仙谢慈悯，臣罪当死天子明。
久之寂灭一大乐，斲棺待尽无他营。
老仙笑许汝可教，引领直上朝玉京。
通明大明二宫殿，林木蓊萃阶瑶琼。
芙蓉烂漫锦欲似，帝皇锡以主殿名。
赋诗奏谢九拜起，玉音嘉奖傍观荣。
痴人说梦聊一快，我独知命不少惊。
只恐才非曼卿敌，相见惭汗应如倾。
从今闭目需帝召，玉楼续记时当成。
儿孙自有儿不福，与农报国须勤耕。
又和
洪咨夔（宋代）

蟹正肥时秋色老，鸦争噪处夕阳残。
未须多进玻瓈椀，满树霜红正好看。
呈县尹 其二
陈普（宋代）

富贵能无不俛眉，太玄久作覆瓿资。柴荆昼刻声何驶，芹草春风浪已披。

似此深心宁为己，其如浅学谬蒙知。位无大小心惟一，已是当年吐哺时。
和子由与颜长道同游百步洪相地筑亭种柳
苏轼（宋代）

平明坐衙不暖席，归来闭阁闲终日。
卧闻客至倒屣迎，两眼蒙笼余睡色。
城东泗水步可到，路转河洪翻雪白。
安得青丝络骏马，蹙踏飞波柳阴下。
奋身三丈两蹄间，振鬣长鸣声自干。
少年狂兴久已谢，但忆嘉陵绕剑关。
剑关大道车方轨，君自不去归何难。
山中故人应大笑，筑室种柳何时还。
夜读庄子呈高紫微
岳珂（宋代）

蒙园傲吏御风仙，聊以卮言后世传。
小大升潜同此地，智愚工拙岂其天。
众途适正何劳问，一理观心本自然。
从此二经束高阁，为君终夕读名篇。
题山樵叠障图
戴梓（清代）

每到临池忆旧游，笔端髣髴楚山秋。汨罗水急人何处，巫峡云深雨未收。

拔地层峦猿叫啸，参天古木鸟钩辀。十年不到空衰鬓，孤负江干旧酒楼。
关前志别
季开生（清代）

罪躯幸得主恩全，饯酒萧条转授鞭。奄普滩平鱼阵浅，句离天阔雁行偏。

不辞马骨埋边雪，敢惜牛衣卧塞烟。今日玉关无外内，临歧握手莫潸然。
包港风涛二首
洪咨夔（宋代）

颠风立海雷轰柁，骇浪翻天雪压篷。
夜半乖龙酣战退，一奁冰鉴本来空。
补亡诗六首 其六 由仪
束皙（魏晋）

肃肃君子，由仪率性。明明后辟，仁以为政。鱼游清沼，鸟萃平林。

濯鳞鼓翼，振振其音。宾写尔诚，主竭其心。时之和矣，何思何修。

文化内辑，武功外悠。
八月十八日与客小集赏岩桂而红梅海棠金林檎
周必大（宋代）

壮观江潮拍岸时，肯来小圃访樊迟。
天怜无以娱嘉客，并发春花伴桂枝。
凤凰台上忆吹箫
佚名（宋代）

血洒霜罗，泪薄艳锦，伊方教我成行。渐望断、斜桥暮柳，曲水归云。月暗风高露冷，独自才抵孤城。江南远，今夜就中，愁损行人。
愁人。旧香遗粉，空淡淡馀暖，隐隐残痕。到这里、思量是我，忒?无情。水更无情侣我，催画航、一日三程。休烦恼，相见定约新春。
水龙吟（答沈壮可）
萧元之（宋代）

人生何必求名，身闲便是名商处。卧云衣袂，何因自染，修涂尘处。世路羊肠，人情狙赋，翻云覆雨。把从前旧梦，倚阑重省，体更错、添笺注。

况是吾庐江上，也抵得、封侯千户。高眠闲听。邻舟渔唱，倚阑农语。休望当年，溪边俱载，隆中三顾。怕群鸥微觉，见人欲起，背人飞去。
古鉴
范仲淹（宋代）

磨此千年鉴，朱颜清可览。
君看日月光，无求照人胆。
东京道上口占
傅諴（宋代）

宫阙岧峣俯碧空，九门未晓月朦胧。
马嘶南陌东风远，回首神京一梦中。
次韵周秀实监丞嘉仲府判叔侄贻王元渤舍人二首诗中见反且恨不与奕棋之会 其一
刘一止（宋代）

不踏清门晓鼓朝，山林真乐在朋曹。乌衣贤胄风流远，赤壁诸朋气义高。

底事裁诗多态度，也应索酒甚粗豪。残年我独棋中影，从此天刑傥遂逃。
临江仙·清明前一日种海棠
顾太清（清代）

万点猩红将吐萼，嫣然迥出凡尘。移来古寺种朱门。明朝寒食尘，又是一年春。
细干柔条才数尺，千寻起自微因。绿云蔽日树轮囷。成阴结子后，记取种花人。
枯荷
邹浩（宋代）

万顷菱荷一一荒，骈头相倚卧池塘。追惟弄日摇深绿，不谓凌风折败黄。

饥雁飞衔投远渚，寒鱼浮触动斜阳。那知凛凛梢云者，自有松筠傲雪霜。
凤凰曲
曹勋（宋代）

帝子学凤吹，逸响萦回风。
双飞翔紫霞，驾景凌轻虹。
戢影入青霭，声断彩云空。
园中作
陆游（宋代）

纱巾一幅立斜阳，本尚无闲况有忙？鸡犬往来空自得，禽鱼翔泳各相忘。
欲衰莎草无多绿，未落梧桐已半黄。
徂岁匆匆成绝叹，瓦沟行复见新霜。
依韵和刘原甫舍人杨州五题其五昆丘
梅尧臣（宋代）

隋家宫殿昔初成，不道荒凉兽迹行。
今日知来高处望，山川兴废使人惊。
句 其三
章惇（宋代）

自奉鸾台直，叨随陟降踪。共陈尊圣嗣，屡请罢军容。
送勤上人归灵鹫山
张绅（宋代）

灵鹫禅房我所思，可堪春晚送勤师。
乱山啼鸟烟霞里，一路落勤风雨时。
定有猿看窗外果，应知苔护壁间诗。
门前有径通三竺，欲向中天采石芝。
朝阳赞二首 其一
释祖钦（宋代）

穴鼻针，无缝袄。一线红日头，联得似恰好。
余山 其二
清珙（元代）

柴门虽设未尝关，閒看幽禽自往还。尺璧易求千丈石，黄金难买一生閒。

雪消晓嶂闻寒瀑，叶落秋林见远山。古柏烟销清昼永，是非不到白云间。
咏怀
喻良能（宋代）

一夔方佐舜，二公还相周。
三杰从高祖，四皓屈留侯。
五龙翔日边，六逸啸溪头。
七贤傲竹林，八仙隐糟丘。
九老山中卧，十友方外游。
百炼竟不变，千载存风流。
名节良足贵，万事真悠悠。
上霄峰
钱闻诗（宋代）

杰出羌庐信不凡，一峰高入白云间。
秦皇不解升霄去，留得空名与此山。
送周袁州赴镇三首 其二
赵蕃（宋代）

家住青源下，宜春起作州。风声故习熟，治政得优游。

意见宁当出，江山自足留。端能不嫌客，准拟系归舟。
洪氏园
吴任臣（清代）

秋宪当年赋《遂初》，槿篱茅屋树枝疏。一溪香雪长携屐，满院萝阴正读书。

乍可山如人影澹，无妨月照夜台虚。荒烟此日迷花坞，十笏模糊指旧庐。
题唐山人莲叶舟二首 其一
胡应麟（明代）

芙蓉花压大堤前，六尺沙棠任晏眠。南楚旧闻唐勒赋，西泠重睹白公船。

吹箫极浦淩风去，把钓前滩抱月还。三十六陂新水涨，行吟何地不堪怜。
送衣曲
王建（唐代）

去秋送衣渡黄河，今秋送衣上陇坂。妇人不知道径处，

但问新移军近远。半年著道经雨湿，开笼见风衣领急。

旧来十月初点衣，与郎著向营中集。絮时厚厚绵纂纂，

贵欲征人身上暖。愿身莫著裹尸归，愿妾不死长送衣。
正月十四日大雪上信国公冢
赵文（宋代）

十年目与肠俱断，不见延平病雁回。
若不从公天上去，定应随我雪中来。
壬辰十二月车驾东狩后即事五首·其四
元好问（金朝）

万里荆襄入战尘，汴州门外即荆榛。
蛟龙岂是池中物，虮虱空悲地上臣。
乔木他年怀故国，野烟何处望行人。
秋风不用吹华发，沧海横流到此身。
先立春一日电雷雪交作程叔运赋诗次韵
魏了翁（宋代）

自从日驭行牵牛，四十五日为春朝。谁驱阿香送劈历，更遣玉女来姑瑶。

从来雷雪不两立，有如皋禹于驩苗。闯然方驾朝正月，是反常性皆为妖。

阳孳于子达于寅，蛰虫欲动寒鱼跳。苍龙久移旧岁次，朱鸟亦向新年杓。

如何阳伏不能出，阴气所沴如沃焦。相摩为电搏为震，始初隐隐如迢遥。

剨然一声到匕箸，惊魂忽忽不可招。须臾为雹又为雪，寒威挟胜尤宣骄。

春秋已事且云远，绍兴狄难几难调。乃今此异已累岁，卧制四海由衾裯。

徒令志士歌且谣，无人采寄观风轺。
送王长子返白门长子旧镇闽留滞十六载矣 其二
周亮工（清代）

八载予三至，支离剩此身。谁怜单外客，又送故乡人。

米说江南贱，烽传海上频。将军今亦厌，醉尉莫相嗔。
鹧鸪天
赵子发（宋代）

约略应飞白玉盘。明楼渐放满轮寒。天垂万丈清光外，人在三秋爽气间。

闻叶吹，想风鬟。浮空仿佛女乘鸾。此时不合人间有，尽入嵩山静夜看。
次韵参寥三首
秦观（宋代）

武陵渔子入花源，但见秦人不得仙。
会有黄鹂鸣翠柳，何妨白眼望青天。
游山南寺二首
殷尧藩（唐代）

山中尽日无人到，竹外交加百鸟鸣。

昨日小楼微雨过，樱桃花鸟晚风晴。

踏碎羊山黄叶堆，天飞细雨隐轻雷。

朗陵莫讶来何晚，不忍听君话别杯。
哀高永年战没
黄友（宋代）

粉身碎骨事无难，祇为君恩重泰山。风淡月明都护府，功名千古在人间。
济上四贤咏·成文学
王维（唐代）

宝剑千金装，登君白玉堂。身为平原客，家有邯郸娼。
使气公卿坐，论心游侠场。中年不得意，谢病客游梁。
左右新婚诗
刘缓（南北朝）

小史如初日，得妇类行云。琴声妾曾听，桃子婿经分。

蛾眉参意画，绣被共笼薰。偏增使君妒，无趣遣相闻。
饮酒四首
苏轼（宋代）

左手持蟹螯，举觞瞩云汉。
天生此神物，为我洗忧患。
山川同恍惚，鱼鸟共萧散。
客至壶自倾，欲去不得间。
乐静堂为春长馆羽士陆处勤赋
邓林（宋代）

蓬门一径入烟霞，云是山阴道士家。除地作坛朝紫极，拥炉看火炼丹砂。

鹅群只换羲之帖，蟹眼时烹陆羽茶。我亦人间无事者，故来同赏碧桃花。
题六合英氏庙
张嵲（宋代）

野旷烟迷县，溪湍柳系航。
雉鸣初翳麦，蚕长未眠桑。
地有前朝初，炉残古庙芗。
空江长漠漠，寒日自荒荒。
竟堕萧何计，仍同项氏亡。
相黥宁作帝，昼锦亦还乡。
严濑终辞汉，箕山不禅唐。
君王千载初，行客亦凄凉。
题帕三绝句
曹雪芹（清代）

眼空蓄泪泪空垂，暗洒闲抛却为谁。
尺幅鲛绡劳解赠，叫人焉得不伤悲。

抛珠滚玉只偷潸，镇日无心镇日闲。
枕上袖边难拂拭，任他点点与斑斑。

彩线难收面上珠，湘江旧迹已模糊。
窗前亦有千竿竹，不识香痕渍也无？
金缕曲 “落花人独立，微雨燕双飞”小影
谈印梅（清代）

花与人同瘦。记无聊、栖香弄影，芳心微逗。数点眉峰横远黛，早被东风吹皱。

薄中了、恹恹病酒。已过踏青寒食节，问江南、双燕归来否。

思往事，碑衔口。

柔情曲曲肠回九。数不尽、寻消问息，几番辜负。一寸心头愁万斛，凭尔春浓如绣。

干甚事、青袍淹透。深巷梨花门半掩，耐凄凉、小雨黄昏后。

云路迥，但搔首。
杂言（一作义净诗）
慧净（唐代）

观化祇山顶，流睇古王城。万载池犹洁，千年苑尚清。

仿佛影坚路，摧残广胁楹。七宝仙台亡旧迹，

四彩天花绝雨声。声华日以远，自恨生何晚。

既伤火宅眩中门，还嗟宝渚迷长坂。步陟平郊望，

心游七海上。扰扰三界溺邪津，浑浑万品忘真匠。

唯有能仁独圆悟，廓尘静浪开玄路。创逢肌命弃身城，

更为求人崩意树。持囊毕契戒珠净，被甲要心忍衣固。

三祇不倦陵二车，一足忘劳超九数。定潋江清沐久结，

智剑霜凝斩新雾。无边大劫无不修，六时愍生遵六度。

度有流光功德收，金河示灭归常住。鹤林权唱演功周，

圣德佳音传馀响。龙宫秘典海中探，石室真言山处仰。

流教在兹辰，传芳代有人。沙河雪岭迷朝径，

巨海鸿崖乱夜津。入万死，求一生。投针偶穴非同喻，

束马悬车岂等程。不徇今身乐，无祈后代荣。

誓舍危躯追胜义，咸希毕契传灯情。劳歌勿复陈，

延眺且周巡。东睇女峦留二迹，西驰鹿苑去三轮。

北睨舍城池尚在，南睎尊岭穴犹存。五峰秀，百池分。

粲粲鲜花明四曜，辉辉道树镜三春。扬锡指山阿，

携步上祇陀。既睹如来叠衣石，复观天授迸馀峨。

伫灵镇梵岳，凝思遍生河。金花逸掌仪前奉，

芳盖陵虚殿后过。旋绕经行砌，目想如神契。

回斯少福涧生津，共会龙华舍尘翳。
游云门寺
宋之问（唐代）

维舟探静域，作礼事尊经。投迹一萧散，为心自杳冥。

龛依大禹穴，楼倚少微星。沓嶂围兰若，回溪抱竹庭。

觉花涂砌白，甘露洗山青。雁塔鶱金地，虹桥转翠屏。

人天宵现景，神鬼昼潜形。理胜常虚寂，缘空自感灵。

入禅从鸽绕，说法有龙听。劫累终期灭，尘躬且未宁。

摇摇不安寐，待月咏岩扃。
天成寺抚观乾隆七年游盘山记因而有作
弘历（清代）

虚窗四启晓霞流，人在层岩最上头。诗句偶拈今日暇，风光宛上昔年秋。

泉淙涧底琴音写，峰倚天边画景收。独抚穹碑参结习，转教心恧重来游。
唐多令·风露小瀛洲
刘辰翁（宋代）

风露小瀛洲。斜河倒海流。人间尘、不到琼楼。错向五陵陵上望，几回月、几回秋。落日太湖头。垂虹今是不。醉尊前、往往成愁。便有扁舟西子在，无汗漫、与君游。
叙州弟挽诗
魏了翁（宋代）

祸我天何酷，子归自古诚。
女孥俄别父，宗直亦辞兄。
家难已稠疉，寇氛方满盈。
分明天有眼，不照此时情。
赠温峤诗
梅陶（魏晋）

巍巍有晋，道隆虞唐。元宗中兴，明祖重光。我帝承基，圣后作皇。

生而神明，诞质圭璋。有乱同符，恢我王纲。

台衡增耀，元辅重辉。泉哉若人，之颜之徽。知文之宗，研理之机。

入铨帝评，出纲王维。

帝曰尔徂，往镇江土。俾尔旄麾，授尔齐斧。昔周之宣，有熊有武。

在汉五叶，营平作武。推毂委诚，惟余与汝。

俯偻勤时，非遑晏豫。星陈宿驾，玄旌首路。轻舟龙骧，武旅云布。

我恋惟爱，尔勤王度。迟迟之感，监寝宵悟。

人亦有言，德輶如毛。重非千钧，人鲜克效。武有七政，文敷五教。

义在止戈，威崇戢暴。勖尔远猷，迈尔英劭。
舟中寄李起居
钱起（唐代）

南行风景好，昏旦水皋闲。春色郢中树，晴霞湖上山。

去家旅帆远，回首暮潮还。蕙草知何赠，故人云汉间。
春莺曲
朱受新（清代）

千门春静落红香，宛转莺声隐绿杨。任尔楼头啼晓雨，美人梦已到渔阳。
友人楚孟德过余纵言及神仙余谓之无孟德谓之
司马光（宋代）

仙家不似人间欢，瑶浆琅菜青玉盘。
乘醉东游憩阳谷，酒瓢间挂扶桑木。
醉蓬莱（侍宴德寿宫应制赋假山）
曾觌（宋代）

向逍遥物外，造化工夫，做成幽致。杳霭壶天，映满空苍翠。耸秀致峦，媚春花木，对玉阶金砌。方丈瀛洲，非烟非雾，恍移平地。

况值良辰，宴游时候，日永风和，暮春天气。金母龟台，傍碧桃阴里。地久天长，父尧子舜，灿绮罗佳会。一部仙韶，九重鸾仗，年年同醉。
端午帖子词皇帝合
汪应辰（宋代）

圣德临尊极，民心戴至仁。
喜逢重午节，共祝万年春。
天赞
何承天（南北朝）

轩辕改物，以经天人。容成造历，大挠创辰。龙集有次，星纪乃分。
昭君怨 雪 案此首词品卷三误作韩驹词
完颜亮（金朝）

昨日樵村渔浦。今日琼川银渚。山色卷帘看。老峰峦。锦帐美人贪睡。不觉天孙剪水。惊问是杨花。是芦花。
导引·紫鸾飞去
佚名（宋代）

紫鸾飞去，玉殿锁坤宁，珠箔俨银屏。仙家不似人间世，无处觅云軿。金铺肃肃湛严扃，天册下彤庭。嘉觞好在新宫荐，万世妥神灵。
偈三首
释梵言（宋代）

一生二，二生三，
遏捺不住，廓周沙界。
德灵直上妙峰，善财却入楼阁。
新妇骑驴阿家牵，山青水绿。
桃华红，李华白，
一尘一佛土，一叶一释迦。
醉后赠人
白居易（唐代）

香球趁拍回环匼，花醆抛巡取次飞。

自入春来未同醉，那能夜去独先归。
大酺 溪行野店小饮即事
陈维崧（清代）

正野塘边，春帆底，水腻吴绫一束。看看寒食到，小梅英妆褪，暗彫香玉。

杏蕊撩晴，莺雏拂晓，几对鵁鶄争浴。板桥西客店，飏酒旗作阵，带烟斜扑。

有秀靥映门，娇波窥户，当垆情熟。

篙师休浪促。夹衣解、贳饮何须赎。君不见、一生惆怅，半世因循，吴霜偷换修蛾绿。

况听关山夜，流多少、从军笛曲。拚美酝、倾千斛。转船解缆，社燕风帘相触。

泥香轻堕簌簌。
送祝君晟湖州提领案牍
陆文圭（元代）

幕府今何处，青山水绕城。
岛程有美酒，还肯饷春耕。
次韵斯远同僧寻泉眼二首 其一
韩淲（宋代）

幽寻谁与娱，巃嵷而𡾰嵼。姻泉苍藓石，亦足理心眼。

荒锄本何好，所适谓可款。林叟忽相值，言笑不知返。
癖习
戴复古（宋代）

平生癖习未全除，虚事经心实事疏。
为惜落花慵扫地，每看修竹欲移居。
逢人共作亡何饮，拨冗时观未见书。
争柰一贫随我在，思量不若把犁锄。
打闸
杨锡绂（清代）

水急船沈暮雨寒，长绳百尺力应殚。耐将老眼看身事，日日鲇鱼上竹竿。
读王季恭诗卷小诗为谢二首 其二
孙觌（宋代）

金钟吼彻晓霜清，瓦釜如雷不敢鸣。欲识呼卢真彦道，试吟石鼎调弥明。

牙签万轴撑肠满，金检千篇唾手成。堪笑韩公太多可，浪传侯喜有诗声。
夏日同张池水公兼兄游惠山分得泉字
华师召（明代）

欲消长夏日，同试九龙泉。树远含初雨，云低结暮烟。

峰巅双塔耸，石畔一僧眠。不尽登临兴，言归思渺然。
送僧归护国寺
钱景臻（宋代）

天台多胜概，落日乱山青。
不似三峰好，楼台入翠屏。
金銮子晬日
白居易（唐代）

行年欲四十，有女曰金銮。生来始周岁，学坐未能言。

惭非达者怀，未免俗情怜。从此累身外，徒云慰目前。

若无夭折患，则有婚嫁牵。使我归山计，应迟十五年。
再用前韵
范成大（宋代）

休论今昨总皆非，世味诚甘与我违。
蜀道虽如履平地，杜鹃终劝不如归。
三冬自苦坐毛颖，一梦微官陪尉飞。
夜久南枝翻倦鹊，茫茫月白众星稀。
远眺
徐熙珍（清代）

浮图高处望依稀，海阔天空兴欲飞。万顷稻田桑柘外，遥山遥水接烟霏。
仁宗皇帝挽诗十首
文同（宋代）

史祝周坛日，人忧杞国时。
饮池无善效，頮水有遗辞。
仙伏朝三后，蕃仪集四夷。
从今河与洛，长泻凤台悲。
和昙颖师四明十题·宴坐岩
梅尧臣（宋代）

心危身亦危，衽席尚颠坠。
如何岩石上，来坐自安意。
能谕死生间，无论寤与寐。
和洁堂见寿十章
马廷鸾（宋代）

道义挹亲仁，诗书仰邻富。
翠蓬羞排门，骊珠惊满袖。
拜赦
欧阳修（宋代）

拜赦古州南，山火明烈烈。
州人共喧喧，两◇扶白发。
丁宁天语共，旷荡皇恩阔。
乃知天地施，幽远无间别。
欣欣草木意，喜气消残雪。
次东卿韵挽北村秋官五首 其一
边贡（明代）

昔我师事公，公以我为友。长安车马地，相从十年久。

如何永潜翳，冥卧西山亩。敢谓涕无从，离离满衣袖。
仲夏书事十首 其一
方回（元代）

园林夏宜晓，叶叶溜晴光。此地吾能净，非天独肯凉。

汲泉看马饮，刬草免蛇藏。似亦为形役，终无市井忙。
云山清晓
王昌龄（唐代）

苍深翠浅瀑峥潺，岂谓讥秦始爱山。一炬咸阳机冢赤，紫霄巍立晓云间。
西城赏莲呈晦之
王若虚（金朝）

旧赏回头已隔年，高花又见出新妍。偶成浊酒狂歌会，恰又斜风细雨天。

乐事适来偏有兴，闲身当得分无缘。作诗莫怪多誇语，差比放翁先著鞭。
寄答绵州杨齐伯左司
陆游（宋代）

磊落人为磊落州，滕王阁望越王楼。
欲凭梦去直虚语，赖有诗来宽旅愁。
我老一官书纸尾，君行千骑试遨头。
遥知小寄平生快，春酒如川炙万牛。
小游仙诗九十八首 其三十七
曹唐（唐代）

夜降西坛宴已终，花残月榭雾朦胧。谁游八海门前过，空洞一声风雨中。
春望思旧游
许浑（唐代）

适意极春日，南台披薜萝。花光晴漾漾，山色昼峨峨。

湘水美人远，信陵豪客多。唯凭一瓢酒，弹瑟纵高歌。
又泛西溪诗十首 其七
刘跂（宋代）

寒沙如雪水如蓝，歌啸中流响半岩。秖恐骊龙惊睡觉，呼风吹浪溅春衫。
南涧寺阁
王涤（唐代）

上阁便见海，入门方是山。
塔高端似笔，城转曲如环。
以旧诗寄投谢昌国三首
赵蕃（宋代）

昔在方斋老，南游为我言。
庐陵得佳士，康乐有贤孙。
许可渠不易，殷勤相与论。
元宾虽已矣，所与见如存。
春游曲江
喻坦之（唐代）

误入杏花尘，晴江一看春。菰蒲虽似越，骨肉且非秦。

曲岸藏翘鹭，垂杨拂跃鳞。徒怜汀草色，未是醉眠人。
中秋无月同诸子二首·其二
苏辙（宋代）

捲衣换斗酒，欲饮月明中。
坐看浮云合，遥怜四海同。
清光知未泯，来岁尚无穷。
且尽樽中渌，高眠听雨风。
寓言二首
贾至（唐代）

春草纷碧色，佳人旷无期。悠哉千里心，欲采商山芝。

叹息良会晚，如何桃李时。怀君晴川上，伫立夏云滋。

凛凛秋闺夕，绮罗早知寒。玉砧调鸣杵，始捣机中纨。

忆昨别离日，桐花覆井栏。今来思君时，白露盈阶漙.

闻有关河信，欲寄双玉盘。玉以委贞心，盘以荐嘉餐。

嗟君在万里，使妾衣带宽。
秦皇庙
蒋湘培（清代）

虎视当年亦壮哉，千秋遗庙枕岩隈。依然王气东南盛，不见仙人海峤来。

事去雄猜终束手，运穷付托况非才。如何倒海回山力，不救骊山土一抔。
夏日苦热同长孙主簿过仁寿寺纳凉
杨巨源（唐代）

火入天地垆，南方正何剧。四郊长云红，六合太阳赤。

赫赫沸泉壑，燄燄燋砂石。思减祝融权，期匡诸子宅。

因投竹林寺，一问青莲客。心空得清凉，理證等喧寂。

开襟天籁回，步履雨花积。微风动珠帘，惠气入瑶席。

境闲性方谧，尘远趣皆适。淹驾殊未还，朱栏敞虚碧。
题杨子仪虎图
李之仪（宋代）

秋阴报初寒，惨惨日遽晚。有客自宣城，明爽叩昏懒。

手持两巨轴，六幅从而展。披图画如生，竟轴诗尽选。

平生说匡鼎，今日真到眼。何止辨騧骊，于焉识淄渑。

爱之不能已，欲挂恨壁短。犹冀逢他时，更疑探深远。
钓台 其一
戴敦元（清代）

统易绍先帝，交难留故人。名州亦多事，垂钓竟终身。

天象许为客，云台无此臣。逸民存旧传，东汉俗还淳。
潘卿求内主令人挽章二首
苏籀（宋代）

扊扅思旧苦，月缺白毫光。
孝懿绰驯习，德音宁讵忘。
委禽流庆衍，偕老誓言荒。
肖似传孙息，绸缪卜凤皇。
杂感
陆游（宋代）

侧帽垂鞭小陌东，名花迎笑一枝红。
啼莺惊断寻春梦，惆怅新霜点鬓蓬。
登秦驻山
朱兰馨（清代）

泰皇飞剑抉浮云，望海东来驻六军。蓬岛未回童女楫，桑田已起美人坟。

祇今报赛隆千载，当日巡游遍八垠。极目遥天秋色老，波涛滚滚夕阳曛。
饯唐永昌（一作饯唐郎中洛阳令）
沈佺期（唐代）

洛阳旧有神明宰，辇毂由来天地中。

馀邑政成何足贵，因君取则四方同。
下牢津
欧阳修（宋代）

依依下牢口，古戍郁嵯峨。
入峡江渐曲，转滩山更多。
白沙飞白鸟，青障合青萝。
迁客初经此，愁词作楚歌。
冬日放言二十一首
张耒（宋代）

陶潜经世才，龃龉不得肆。
彼宁徒嗜饮，有蕴托诸醉。
时时吐高词，颇复见一二。
义熙书甲子，此意有泾渭。
帘
杜牧（唐代）

徒云逢剪削，岂谓见偏装。凤节轻雕日，鸾花薄饰香。

问屏何屈轻，怜帐解周防。下渍金阶露，斜分碧瓦霜。

沈沈伴春梦，寂寂侍华堂。谁见昭阳殿，真珠十二行。
南昌道中
潘希曾（明代）

客子去何适，鸠声断复啼。阴晴五月半，天地大江西。

水远湘流合，山重岭峤迷。向来弧矢意，不敢惮航梯。
即事
李若琳（清代）

自我符分蛤仔难，佛桑月桂日流丹。蒲葵讵肯逢秋弃，松柏无因傲岁寒。

淫雨客疑天或漏，和风人庆海安澜。诸生努力操铅椠，莫遣山前笑弹丸。
送金吾侍御奉使日东
许棠（唐代）

还乡兼作使，到日倍荣亲。向化虽多国，如公有几人。

孤山无返虽，积水合苍旻.膝下知难住，金章已系身。
张几仲被
苏过（宋代）

元戎度量大，六二坤直方。好士常仄席，疾恶如探汤。

威名在夷虏，功烈纪太常。臧孙自有后，何必谏如棠。
咏怀
梅尧臣（宋代）

西方有鸟鼠，生死同穴居。
物理固不测，孰言飞走殊。
雄雌岂相匹，饮啄岂相须。
一为枝上鸣，一为莽下趋。
苟合而异向，世道当何如。
奉命为美国三富兰西士果总领事留别日本诸君子 其二
黄遵宪（清代）

占此江山亦足豪，凌虚楼阁五云高。人饶春气花多媚，山入波流地尚牢。

六代风流馀蜡屐，百家磨炼惜名刀。廿年多少沧桑感，尽日凭栏首重搔。
瑞鹤仙 祝寿
高濂（明代）

楼阁瑞烟浓。正葵榴倾日，荷芰摇风。开燕对芳丛。

听笙歌四上，人醉千钟。三祝华封。富贵多男白发翁。

羡人闲天上，松龄鹤算，道骨仙风。堪颂当年朱紫，纫兰缃蕙，附凤攀龙。

思闲申咏，归来山水雍容。看门楣、参华飞翠，珥貂七叶，明时光宠方隆。

愿千秋、从教七如献赋，万福攸同。
再蒙签判丈惠示惜花三绝句因次韵
赵蕃（宋代）

兰馨岂亦竞春狂，不为无人废不芳。
长使幽居在空谷，也胜半额趁时妆。
客新安赋喜雨歌呈守斋倪史君
陈鉴之（宋代）

良苗正要雨肥绿，火伞张空驱日毂。
枝头忽作少女风马牛不日及，转眼排檐万银竹。
为新安民殊可怜，插空乱巘无多田。
雨缠终日水半壁，方晴又望霓横天。
是邦若要宜稼樯，好似婴儿调乳食。
祗今田甫渴甘澍，贤侯忧民见颜色。
鼓声坎坎神来临，不歆牲酒歆侯心。
睡龙苏醒听约束，拿攫云雾层岩阴。
涧泉将涸兮乱流，嘉颖欲槁兮光浮。
田翁戴笠儿跨牛，欣欣日对歌贤侯。
争言一雨神所赐，非侯何民蒙神休。
天惠贤侯福吾士，长是五日一风兮十日一雨。
巾子峰
杨蟠（宋代）

首出群山内，晴窗几处看。
不因风雨折，开槛满溪寒。
应制和蔡孚偃松篇
韦希损（唐代）

大厦已成无所用，唯将献寿答尧心。
送陆子履悠撰出守澶渊
王珪（宋代）

金门学士富才华，又拥双旌照水涯。
海日三竿随放仗，春风五马去如花。
帐兵夜握龙泉湿，舞女朝垂锦带斜。
君看有唐贤太守，风流常是属诗家。
和人元夕
王之望（宋代）

长安百尺朱楼高，传筹夜酬闻鸡号。
金吾驰禁玉漏永，九衢遍走狂欢遨。
访寻三曲选清唱，交结五陵皆大豪。
笑将千金买斗酒，轻若九牛亡一毛。
赋诗更作文字饮，止酒一篇羞和陶。
笔端百韵斗奇险，坐上几人推俊髦。
万事转头成短梦，十年屈指如奔涛。
祗今衰老但悲感，长歌终日弹豪曹。
镜空
释惟一（宋代）

团团荷叶不相似，豁豁大虚难比伦。
个里洞然无一物，拟於何处拂埃尘。
锁宿余半月得读书喜而有赋
程公许（宋代）

日月疾跳丸，简篇浩烟海。
弓旌误诱去，欢息可中悔。
金缕曲 前题 四叠前韵
叶绍本（清代）

漫驻离尊酒。看亭亭、玉栏干外，泥人知否。偷露浓春好消息，短泥应歌铜斗。

惆怅煞、坂踰折九。驿路风光青不尽，把断魂、分付长条守。

波欲溜、晴江首。

宫门隐隐羊车走。只盼取、同心双结，绾来侬手。记得低鬟目成夜，密意者回生受。

且莫管、啼莺多口。汉苑清矑谁得似，恐画工、难貌明妃丑。

情脉脉、碧烟牖。
咏剑
沈贞（元代）

三尺精灵夜吐辉，曾闻天上化龙飞。
千金空落英雄手，不断人间是与非。
句 其一
曾诚（宋代）

从来钓竿手，不解叩黄扉。
次前韵赠雷苦斋侍御
魏初（元代）

倚遍江湖寺寺楼，却乘骢马到西州。心如老柏千年雪，节似苍西万仞秋。

公议自当归宿望，时评且莫叹迟留。萱堂强健儿知学，底是君侯可用愁。
观画目送飞雁手提白鱼
晏几道（宋代）

眼看飞雁手携鱼，似是当年绮季徒。仰羡知几避缯缴，俯嗟贪饵失江湖。

人间感绪闻诗语，尘外高踪见画图。三叹绘毫精写意，慕冥伤涸两踟蹰。
咏史下·赵云
陈普（宋代）

子龙一身都是胆，更有仁心并义肝。
士劝渠能和益土，百惊不动是人安。
塞笛
释文珦（宋代）

孤笛起寒洲，传声到暝楼。
吹人元不怨，听者自生愁。
万里家何所，三年戍未休。
此时霜月下，白却少年头。
闻寓舍之侧花盛开口占绝句
吴颐（宋代）

冶城西北似村家，每共寻春到日斜。
闻说春来花更好，为怜无伴懒看花。
临终颂
冯观国（宋代）

平生无町畦，任真但落魄。
烂醉是生涯，天地为棺槨。
日者王振斋
释大观（宋代）

言口谈天有振斋，五行曾不涉安排。小轩对坐似无语，几度晴云过断崖。
王昭君
徐钧（宋代）

画工虽巧岂堪凭，妍丑何如一见真。
自是君王先错计，爱将耳目寄他人。
灵泉寺著华严合论作
张商英（宋代）

合论流通七卷经，点教开眼示群生。不须天女添瓶水，自有灵泉一派清。
忆秦娥 次梅木山夜坐韵
陈世祥（清代）

和愁织。络丝整夕无休息。无休息。睡乡佳境，怎生甜黑。

秋情如故人非昔。灯光闪闪尖风勒。尖风勒。照人憔悴，这般颜色。
临沂沂水道中尘沙眯目不可行闻东北有温泉即
陆文圭（元代）

临沂以北沂水东，行人扬袂尘沙中。
从有温泉能自洁，雩坛安得可乘风。
重五日不饮偶成长句
张镃（宋代）

林墅光阴日日新，不因时节强随人。青红雨砌戎葵柳，金玉风池荇菜蘋。

千载是非均似梦，一朝醒醉肯沈身。綵丝菖歜喧儿女，谁信清吟兴独真。
上平江徐侍郎十绝句
曾协（宋代）

槐鼎虚班侧席求，已应难遂寇恂留。
不如黄发貂蝉底，长占青云最上头。
秋日自广至韶江行有作 其九
屈大均（明代）

无穷芳草是蘼芜，绿到天边不见夫。不是多情频化石，人归那识故人姝。
闻蝉有感三首
宋祁（宋代）

初闻蜀树蝉，含喝晚风前。
便把凄凉意，催成摇落天。
易惊惟远客，所得是流年。
空腹悲何事，繁于五十弦。
晦日重宴
高正臣（唐代）

芳辰重游衍，乘景共追随。班荆陪旧识，倾盖得新知。

水叶分莲沼，风花落柳枝。自符河朔趣，宁羡高阳池。
清夜辞十首
白玉蟾（宋代）

百年兮一炊黍，万幻兮一浮沤。
吾不知兮此身，骑鲸兮醉游。
金缕曲
周星誉（清代）

垂柳扬州驿。又客里、匆匆过了，落梅时节。一缕春魂和月瘦，揉作笛中波折。

看此夕、孤蓬江北，自碾冰华和别泪，写相思、寄与天涯客。

酸楚意、问谁识。

东风两度长安陌。算剩有、残香似我，一般漂泊。那倩玉笼◆翠羽，细把这情重说。

笑减尽、青衫愁骨。君见此花如见我，道大家、风味清寒绝。

珍重此、数行墨。
复游浯溪
元友让（唐代）

昔到才三岁，今来鬓已苍。剥苔看篆字，薙草觅书堂。

引客登台看，呼童扫树旁。石渠疏拥水，门径劚丛篁。

田地潜更主，林园尽废荒。悲凉问耆耋，疆界指垂杨。